Նիկոլայ Պոլետաև

Նիկոլայ Գուրևիչ Պոլետաև (, ), ռուս բոլշևիկ հեղափոխական, Կոմունիստական կուսակցության անդամ (1904)։

Ծնվել է գյուղացու ընտանիքում։ 1891 թվականից աշխատել է Պետերբուրգի Պուտիլովյան գործարանում, եղել է Բրուսնևի խմբի, 1895 թվականին՝ «Պայքարի միության» անդամ։ Բազմիցս ձերբակալվել և աքսորվել է։ 1898 թվականին տարագրվել է Գերմանիա, 1901 թվականից աշխատել է Ուկրաինայում, 1904 թվականից՝ Պետերբուրգում։ 1905-1907 թվականների հեղափոխության ժամանակ եղել է Պետերբուրգի խորհուրդի գործադիր կոմիտեի անդամ։ 1907-1912 թվականներին եղել է 3-րդ Պետական դումայի դեպուտատ, ղեկավարել է սոցիալ-դեմոկրատական ֆրակցիայի բոլշևիկյան թևը։ Լինելով ՌՍԴԲԿ 5-րդ կոնֆերանսի (1908) պատվիրակ, մասնակցել է արտասահմանում Վլադիմիր Լենինի կողմից հրավիրված մի շարք կուսակցական խորհրդակցությունների։ Բոլշևիկների կողմից ընտրվել է 2-րդ Ինտերնացիոնալի 8-րդ կոնգրեսի (Կոպենհագեն, 1910) պատվիրակ։ Մասնակցել է «Զվեզդա» («Звезда») և «Պրավդա» թերթերի հրատարակմանը։ Եղել է ՌՍԴԲԿ Պետերբուրգի կոմիտեի անդամ։ 1917 թվականի Փետրվարյան հեղափոխությունից հետո դարձել է «Պրավդա»-ի տպարանի վարիչը։ 1918-1921 թվականներին հրատարակչական և տնտաշխատանքներ է կատարել Մոսկվայում, 1921 թվականից Տուապսեում՝ արտաքին առևտրի կազմակերպություններում։ Եղել է նաև Կուսակցության 14-րդ համագումարի պատգամավոր։

Ծանոթագրություններ 

Ռուս քաղաքական գործիչներ
ԽՄԿԿ անդամներ